กนง.เผยห่วงศก.เสี่ยงโตต่ำ
กนง.เปิดเผยรายงานการประชุมฉบับย่อระบุห่วงความเสี่ยงเศรษฐกิจขยายตัวต่ำจาก3ปัจจัยที่ผิดคาดจึงมีมติลดดอกเบี้ยนโยบายลดเหลือ 1.5% เพื่อหนุนการฟื้นตัวของเศรษฐกิจ
13 พ.ค. 2558

กนง.เปิดเผยรายงานการประชุมฉบับย่อระบุห่วงความเสี่ยงเศรษฐกิจขยายตัวต่ำจาก3ปัจจัยที่ผิดคาดจึงมีมติลดดอกเบี้ยนโยบายลดเหลือ 1.5% เพื่อหนุนการฟื้นตัวของเศรษฐกิจ
วันที่13 พ.ค. คณะกรรมการนโยบายการเงิน(กนง.)เปิดเผยรายงานการประชุมฉบับย่อ ว่า กนง.ได้หารือถึงความเป็นไปได้ที่แรงส่งของเศรษฐกิจไทยจะกลับมาเร่งขึ้นในไตรมาสที่ 2 ของปีนี้ โดยกรรมการส่วนหนึ่งเห็นว่าการขยายตัวมีความเสี่ยงโตต่ำอยู่พอควร เมื่อพิจารณาจาก (1)แรงส่งภาคการคลังอาจเร่งขึ้นเพียงชั่วคราว และอัตราการเบิกจ่ายที่เพิ่มขึ้นในไตรมาสที่ 1 ยังต่ำกว่าค่าเฉลี่ยในอดีต (2) ผลบวกต่อการบริโภคภาคเอกชนจากราคาน้ำมันที่ปรับลดลงอาจไม่เพียงพอที่จะชดเชยผลกระทบจากรายได้ที่ปรับลดลงต่อเนื่อง สะท้อนได้จากตัวเลขการจ้างงานที่เริ่มชะลอตัวในภาคอุตสาหกรรม จากเดิมที่ลดลงเฉพาะในภาคเกษตร และ (3) การส่งออกของไทยอาจไม่ได้รับอานิสงส์เต็มที่จากการฟื้นตัวของเศรษฐกิจโลก ภายใต้ความสัมพันธ์ของการขยายตัวของเศรษฐกิจโลกกับการส่งออกเปลี่ยนแปลงไป ประกอบกับค่าเงินที่แข็งค่าขึ้น
นอกจากนี้ คณะกรรมการยังหารือเพิ่มเติมเกี่ยวกับสถานการณ์คุณภาพสินเชื่อ และหารือถึงนัยต่อพัฒนาการเศรษฐกิจ โดยประเมินว่าคุณภาพสินเชื่อที่ด้อยลงบ้าง ส่งผลให้ธนาคารพาณิชย์เพิ่มความระมัดระวังในการปล่อยกู้แก่ลูกหนี้บางกลุ่ม และจากมุมมองดังกล่าวกนง.จึมีมติ 5 ต่อ 2 เสียง ลดอัตราดอกเบี้ยนโยบายลง 0.25% เหลือ 1.5% เพื่อมีส่วนให้นโยบายการเงินดูแลเศรษฐกิจ พร้อมกันนี้จะติตามภาวะเศรษฐกิจอย่างใกล้ชิด ให้การดำเนินนโยบายการเงินด้วยเครื่องมือที่มีอยู่อย่างเหมาะสม เพื่อดูแลให้ภาวะการเงินผ่อนคลายเพียงพอและต่อเนื่องในการสนับสนุนการฟื้นตัวของเศรษฐกิจไทย